b'\n_START_ARTICLE_\nAgencija Republike Slovenije za javnopravne evidence in storitve\n_START_PARAGRAPH_\nAgencija Republike Slovenije za javnopravne evidence in storitve (kratica AJPES) je javna agencija za zbiranje, obdelovanje, objavljanje in posredovanje podatkov o poslovnih subjektih in bonitetna agencija. Ustanovljena je bila leta 2002 s Sklepom Vlade Republike Slovenije kot pravna oseba javnega zna\xc4\x8daja. Skupaj s sede\xc5\xbeem v Ljubljani ima 13 organizacijskih enot (izpostave v Ljubljani, Celju, Kopru, Kranju, Kr\xc5\xa1kem, Mariboru, Murski Soboti, Novi Gorici, Novem mestu, Postojni, Trbovljah in Velenju)._NEWLINE_AJPES je od ustanovitve do konca leta 2002 poslovala v okviru Agencije RS za pla\xc4\x8dilni promet, s 1.1.2003 pa je za\xc4\x8dela poslovati samostojno.\n_START_SECTION_\nZgodovina\n_START_PARAGRAPH_\nDo avgusta 1994 je Slu\xc5\xbeba dru\xc5\xbebenega knjigovodstva Republike Slovenije (SDK) kontrolirala finan\xc4\x8dno poslovanje pravnih oseb (interno in eksterno), opravljala pla\xc4\x8dilni promet v dr\xc5\xbeavi, ve\xc4\x8dstranski pobot obveznosti, bonitetno dejavnost in druge naloge. Poslovanje je nadaljevala kot Agencija Republike Slovenije za pla\xc4\x8dilni promet nadziranje in informiranje. Poleg omenjenih nalog so in\xc5\xa1pektorji agencije opravljali tudi revidiranje lastninskega preoblikovanja pravnih oseb. Njeno delo je od aprila 1996, ko je bil velik del nekdanje SDK zdru\xc5\xbeen z Republi\xc5\xa1ko upravo za javne prihodke v Dav\xc4\x8dno upravo Republike Slovenije (DURS), do konca leta 2002 nadaljevala Agencija Republike Slovenije za pla\xc4\x8dilni promet (APP). Po prehodu pla\xc4\x8dilnega prometa v banke sta bili v istem letu ustanovljeni Uprava RS za javna pla\xc4\x8dila (UJP) in Agencija za javnopravne evidence in storitve (AJPES), ki je prevzela nekatere naloge APP in opravlja nove, dr\xc5\xbeavi potrebne storitve. Od 1. 1. 2003 AJPES posluje samostojno kot pravna oseba javnega zna\xc4\x8daja._NEWLINE_Agencija je leta 2002 je v vodenje prevzela Poslovni register Slovenije, ki ga je pred tem upravljal Statisti\xc4\x8dni urad Republike Slovenije (SURS). Leta 2005 je postala osrednji registrski organ za samostojne podjetnike, isto\xc4\x8dasno pa pri\xc4\x8dela z uvajanjem prvega dela projekta e-VEM (Vse na enem mestu). Leta 2008 je AJPES prevzel upravljanje sodnega registra, ki je tedaj postal del Poslovnega registra Slovenije._NEWLINE_\xc5\xbde od leta 1997 se pripravlja tudi zbirka finan\xc4\x8dnih podatkov Fi=Po, ki je naro\xc4\x8dnikom na voljo na spletnem portalu, ponuja pa vpogled v podatke in kazalnike iz letnih poro\xc4\x8dil gospodarskih dru\xc5\xbeb in zadrug ter samostojnih podjetnikov. Omogo\xc4\x8da izdelavo razli\xc4\x8dnih analiz tako posameznega subjekta kot \xc5\xa1ir\xc5\xa1ega poslovnega okolja, v slovenskem in angle\xc5\xa1kem jeziku._NEWLINE_Od leta 2004 dalje se vodi Register zastavnih pravic na premi\xc4\x8dninah, preko katerega notarji in izvr\xc5\xa1itelji vpisujejo premi\xc4\x8dnine, na katerih je ustanovljena prostovoljna ali prisilna (rube\xc5\xbe) zastavna pravica ali glede katerih je bila odrejena prepoved odtujitve in obremenitve oziroma prepoved razpolaganja._NEWLINE_Izvajanje statisti\xc4\x8dnih raziskovanj je naloga, ki jo je AJPES prevzel od APP, med katerimi so najpomembnej\xc5\xa1a mese\xc4\x8dno zbiranje podatkov o izpla\xc4\x8danih bruto pla\xc4\x8dah pri pravnih osebah, podatkov o regresu za letni dopust in raziskovanji na podlagi podatkov pla\xc4\x8dilnega prometa (dospele neporavnane obveznosti ter prejemki in izdatkih poslovnih subjektov)._NEWLINE_Od leta 2003 zbira za potrebe Banke Slovenije podatke za statistiko finan\xc4\x8dnih ra\xc4\x8dunov, ki jih imajo obvezniki poro\xc4\x8danja kot terjatev ali obveznost do drugih institucionalnih sektorjev po posameznih finan\xc4\x8dnih instrumentih._NEWLINE_Od avgusta 2008 se zbirajo podatki o pla\xc4\x8dah in drugih izpla\xc4\x8dilih za vse zaposlene pri pravnih osebah javnega sektorja (prora\xc4\x8dunskih uporabnikih) z namenom zagotavljanja javnosti pla\xc4\x8d v javnem sektorju in izdelave analiz. Od leta 2011 dalje pa se izvaja tudi \xc4\x8detrtletno raziskovanje o poslovanju poslovnih subjektov AJPES izvaja od leta 2011 dalje skupaj s Statisti\xc4\x8dnim uradom Republike Slovenije in Banko Slovenije, tudi za namen izra\xc4\x8dunavanja \xc4\x8detrtletnega bruto doma\xc4\x8dega proizvoda (BDP)._NEWLINE_Od leta 2008 naprej AJPES zagotavlja tudi storitev uradnih objav v postopkih vpisov v sodni register in objav zaradi insolventnosti, od leta 2012 naprej objavlja podatke in sporo\xc4\x8dila gospodarskih dru\xc5\xbeb v postopkih statusnega preoblikovanja ter druge podatke in sporo\xc4\x8dila dru\xc5\xbeb, katerih objavo dolo\xc4\x8da Zakon o gospodarskih dru\xc5\xbebah  ali akt o ustanovitvi dru\xc5\xbebe._NEWLINE_AJPES je od leta 2010 \xc4\x8dlan mre\xc5\xbee Evropskih poslovnih registrov, preko katere omogo\xc4\x8da uporabnikom v tujini vpogled v podatke in dokumente o slovenskih gospodarskih dru\xc5\xbebah in samostojnih podjetnikih, slovenskim uporabnikom pa dostop do podatkov in dokumentov iz poslovnih registrov drugih dr\xc5\xbeav \xc4\x8dlanic mre\xc5\xbee._NEWLINE_Vpisnik prostovoljskih organizacij se vodi od leta 2011, v katerega se vpisujejo pravne osebe (prostovoljske organizacije) za potrebe spremljanja prostovoljstva in uveljavljanja pravic in obveznosti prostovoljcev in prostovoljskih organizacij._NEWLINE_Po reformi pla\xc4\x8dilnega prometa v letu 2002 je AJPES nadaljeval z izvajanjem prostovoljnega ve\xc4\x8dstranskega pobota, od leta 2011 pa izvaja tudi obvezni ve\xc4\x8dstranski pobot obveznosti kot dodatni ukrep za urejanje pla\xc4\x8dilne discipline in za zmanj\xc5\xa1evanje medsebojne zadol\xc5\xbeenosti poslovnih subjektov v dr\xc5\xbeavi. Prostovoljni in obvezni pobot izvaja skupaj, enkrat mese\xc4\x8dno. Pobot izvaja s pomo\xc4\x8djo ra\xc4\x8dunalni\xc5\xa1ke programske re\xc5\xa1itve, ki samodejno ugotavlja pobotne verige ter i\xc5\xa1\xc4\x8de optimalne rezultate._NEWLINE_AJPES zbira, obdeluje, posreduje in javno objavlja letna poro\xc4\x8dila poslovnih subjektov. Prvo javno objavo letnih poro\xc4\x8dil  za leto 2002 je AJPES izvedel v letu 2003. Poslovni subjekti morajo predlo\xc5\xbeiti tudi druga poro\xc4\x8dila: zaklju\xc4\x8dna poro\xc4\x8dila, poro\xc4\x8dila o prostovoljstvu (za prostovoljske organizacije, prvi\xc4\x8d predlo\xc5\xbeile za leto 2011), premo\xc5\xbeenjske bilance (za pravne osebe javnega prava, prvi\xc4\x8d predlo\xc5\xbeile za leto 2013), poro\xc4\x8dila o kampanjah pa predlo\xc5\xbeijo organizatorji volilnih in referendumskih kampanj (prvi\xc4\x8d za leto 2014). Navedena poro\xc4\x8dila so javno objavljena na spletnih straneh agencije._NEWLINE_Od leta 2014 AJPES vodi Register fizi\xc4\x8dnih oseb, ki opravljajo dejavnost proizvodnje elektri\xc4\x8dne energije, v katerega se vpi\xc5\xa1ejo osebe, ki kot zasebniki opravljajo dejavnost proizvodnje elektri\xc4\x8dne energije, dejavnost pa opravljajo le z eno proizvodno napravo na obnovljive vire energije ali za soproizvodnjo z visokim izkoristkom z nazivno mo\xc4\x8djo do 50 kW. Prav tako od leta 2014 se vodi tudi Register zavezancev za informacije javnega zna\xc4\x8daja, v katerega se vpisujejo dr\xc5\xbeavni organi, organi lokalnih skupnosti, javne agencije in skladi ter druge osebe javnega prava, nosilci javnih pooblastil in izvajalci javnih slu\xc5\xbeb ter gospodarske dru\xc5\xbebe in druge pravne osebe zasebnega prava pod prevladujo\xc4\x8dim vplivom oseb javnega prava, pri katerih se prevladujo\xc4\x8d vpliv izvaja na podlagi ve\xc4\x8dinskega dele\xc5\xbea vpisanega kapitala ali pri katerih osebe javnega prava neposredno nastopajo kot ustanovitelji._NEWLINE_Register transakcijskih ra\xc4\x8dunov se vodi od julija 2010 dalje, podatke zanj pa zagotavljajo ponudniki pla\xc4\x8dilnih storitev, ki vodijo transakcijske ra\xc4\x8dune. AJPES zagotavlja to\xc4\x8dnost in a\xc5\xbeurnost podatkov o imetnikih transakcijskih ra\xc4\x8dunov s povezovanjem registra transakcijskih ra\xc4\x8dunov s poslovnim registrom, s centralnim registrom prebivalstva in z dav\xc4\x8dnim registrom._NEWLINE_Register protestiranih menic se vodi od leta 2011 dalje, vanj notarji vpisujejo podatke o napravljenih protestih menic zaradi nepla\xc4\x8dila, \xc4\x8de so menice izdali gospodarski subjekti v skladu z zakonom, ki ureja menico._NEWLINE_V letu 2013 je agencija razvila aplikacijo za pametne telefone in tablice mFi=Po, ki omogo\xc4\x8da prikaz podatkov iz Poslovnega registra Slovenije ter najpomembnej\xc5\xa1ih finan\xc4\x8dnih kazalnikov, v za\xc4\x8detku leta 2015 pa storitev eOpomnik, ki omogo\xc4\x8da dnevno prejemanje obvestil o spremembah podatkov po elektronski po\xc5\xa1ti in preko SMS pri izbranih poslovnih partnerjih ter pregled preteklih sprememb v spletni aplikaciji._NEWLINE_Seznam posameznikov, ki opravljajo osebno dopolnilno delo se vodi od leta 2015, v katerega mora fizi\xc4\x8dna oseba priglasiti pri\xc4\x8detek ali opustitev dela. Vrsta del, ki jih posameznik lahko opravlja je dolo\xc4\x8dena v podzakonskem aktu in se deli na vrsto del, ki jih posameznik ne more ali pa sme opravljati tudi za pravno osebo, tuj pravni subjekt ali samozaposleno osebo.\n_START_SECTION_\nOrganizacija\n_START_PARAGRAPH_\nOrgana AJPES sta 5-\xc4\x8dlanski Svet AJPES in direktor. \xc4\x8clane Sveta AJPES in direktorja imenuje in razre\xc5\xa1uje Vlada Republike Slovenije.'